**Projektas**

**LIETUVOS RESPUBLIKOS ŽEMĖS ŪKIO MINISTRAS**

**ĮSAKYMAS**

**DĖL LIETUVOS ŽEMĖS ŪKIO IR KAIMO PLĖTROS 2023–2027 METŲ STRATEGINIO PLANO INTERVENCINĖS PRIEMONĖS „parodomieJI projektaI ir informavimo veikla“ ĮGYVENDINIMO TAISYKLIŲ PATVIRTINIMO**

2023 m. d. Nr. 3D-

Vilnius

Vadovaudamasis Lietuvos Respublikos žemės ūkio ministerijos nuostatų, patvirtintų Lietuvos Respublikos Vyriausybės 1998 m. rugsėjo 15 d. nutarimu Nr. 1120 „Dėl Lietuvos Respublikos žemės ūkio ministerijos nuostatų patvirtinimo“, 14.1, 14.3 ir 14.13 papunkčiais, Lietuvos Respublikos Vyriausybės 2020 m. lapkričio 25 d. nutarimo Nr. 1322 „Dėl Pasirengimo administruoti Europos Sąjungos lėšas ir jų administravimo“ 3.1.1 papunkčiu, ir Lietuvos Respublikos žemės ūkio, maisto ūkio ir kaimo plėtros įstatymo 8 straipsnio 1 dalimi,

 t v i r t i n u Lietuvos žemės ūkio ir kaimo plėtros 2023–2027 metų strateginio plano intervencinės priemonės „Parodomieji projektai ir informavimo veikla“ įgyvendinimo taisykles (pridedama).

Žemės ūkio ministras

PATVIRTINTA

Lietuvos Respublikos žemės ūkio ministro

2023 m. d. įsakymu Nr. 3D-

**LIETUVOS ŽEMĖS ŪKIO IR KAIMO PLĖTROS 2023–2027 METŲ STRATEGINIO PLANO INTERVENCINĖS PRIEMONĖS „parodomieJI projektaI ir informavimo veikla“ ĮGYVENDINIMO TAISYKLĖS**

**I SKYRIUS**

**bendrosios nuostatos**

1. Lietuvos žemės ūkio ir kaimo plėtros 2023–2027 metų strateginio plano intervencinės priemonės „Parodomieji projektai ir informavimo veikla“ įgyvendinimo taisyklės (toliau – Taisyklės), parengtos vadovaujantis:

1.1. 2021 m. gruodžio 2 d. Europos Parlamento ir Tarybos reglamentu (ES) 2021/2115, kuriuo nustatomos valstybių narių pagal bendrą žemės ūkio politiką rengtinų strateginių planų (BŽŪP strateginių planų), finansuotinų iš Europos žemės ūkio garantijų fondo (EŽŪGF) ir iš Europos žemės ūkio fondo kaimo plėtrai (EŽŪFKP), rėmimo taisyklės ir panaikinami reglamentai (ES) Nr. 1305/2013 ir (ES) Nr. 1307/2013, su visais pakeitimais;

1.2. 2013 m. gruodžio 18 d. Komisijos reglamentu (ES) Nr. 1407/2013 dėl Sutarties dėl Europos Sąjungos veikimo 107 ir 108 straipsnių taikymo *de minimis* pagalbai, su visais pakeitimais;

1.3. 2021 m. gruodžio 2 d. Tarybos reglamentu (ES) 2021/2116 dėl bendros žemės ūkio politikos finansavimo, valdymo ir stebėsenos, kuriuo panaikinamas Reglamentas (ES) Nr. 1306/2013 su visais pakeitimais;

1.4. 2021 m. gruodžio 21 d. Komisijos įgyvendinimo reglamentu (ES) 2022/128, kuriuo nustatomos Europos Parlamento ir Tarybos reglamento (ES) Nr. 2021/2116 taikymo taisyklės dėl mokėjimo agentūrų ir kitų įstaigų, finansų valdymo, sąskaitų patvirtinimo, patikrų, užstatų ir skaidrumo;

 1.5. 2021 m. gruodžio 21 d. Komisijos įgyvendinimo reglamentu (ES) 2022/129, kuriuo pagal Europos Parlamento ir Tarybos reglamentą (ES) 2021/2115 nustatomos su aliejingosiomis sėklomis, medvilne ir vyno gamybos šalutiniais produktais susijusių intervencinių priemonių rūšių ir informavimo, viešinimo ir matomumo reikalavimų, susijusių su Sąjungos parama ir BŽŪP strateginiais planais, taisyklės;

1.6. 2022 m. rugsėjo 6 d. Komisijos įgyvendinimo reglamentu (ES) 2022/1475, kuriuo nustatomos išsamios Europos Parlamento ir Tarybos reglamento (ES) 2021/2115 įgyvendinimo taisyklės, susijusios su BŽŪP strateginių planų vertinimu ir stebėsenai bei vertinimui reikalingos informacijos teikimu;

1.7. Lietuvos žemės ūkio ir kaimo plėtros 2023–2027 metų strateginiu planu, patvirtintu 2022 m. lapkričio 21 d. Europos Komisijos įgyvendinimo sprendimu Nr. C(2022) 8272 (toliau – Strateginis planas);

1.8. Lietuvos Respublikos Vyriausybės 2023 m. balandžio 5 d. nutarimu Nr. 218 „Dėl valstybės institucijų ir įstaigų, savivaldybių ir kitų juridinių asmenų, atsakingų už Lietuvos žemės ūkio ir kaimo plėtros 2023–2027 metų strateginio plano įgyvendinimą, paskyrimo“;

1.9. Lietuvos žemės ūkio ir kaimo plėtros 2023–2027 metų strateginio plano administravimo taisyklėmis, patvirtintomis Lietuvos Respublikos žemės ūkio ministro 2023 m. vasario 24 d. įsakymu Nr. 3D-102 „Dėl Lietuvos žemės ūkio ir kaimo plėtros 2023–2027 metų strateginio plano administravimo taisyklių patvirtinimo“ (toliau – Administravimo taisyklės);

1.10. Lietuvos Respublikos Vyriausybės 2020 m. lapkričio 25 d. nutarimu Nr. 1322 „Dėl pasirengimo administruoti Europos Sąjungos lėšas ir jų administravimo“.

2. Taisyklės nustato paramos teikimo ir administravimo tvarką pagal Strateginio plano intervencinę priemonę „Parodomieji projektai ir informavimo veikla“ (toliau – intervencinė priemonė). Taisyklėmis turi vadovautis pareiškėjai, rengdami ir teikdami paramos paraiškas, ir paramos gavėjai, įgyvendindami projektus, kuriems skirta parama pagal intervencinę priemonę, galutiniai naudos gavėjai, taip pat institucijos, atliekančios paramos paraiškų vertinimą, atranką ir projektų įgyvendinimo priežiūrą. Paramos teikimo ir administravimo tvarka, kurios nereglamentuoja Taisyklės, nustatyta Administravimo taisyklėse.

**II SKYRIUS**

**SUTRUMPINIMAI IR SĄVOKOS**

3. Taisyklėse vartojami sutrumpinimai:

3.1. **Mokėjimo agentūra** – Nacionalinė mokėjimo agentūra prie Žemės ūkio ministerijos;

3.2. **CPO** – Centrinė perkančioji organizacija;

3.3. **ES** – Europos Sąjunga;

3.4. **ESIF** – Europos sąjungos investiciniai fondai;

3.5. **EK** – Europos Komisija;

3.6. **EŽŪFKP** – Europos žemės ūkio fondas kaimo plėtrai;

3.7. **KVRPA** – viešoji įstaiga Kaimo verslo ir rinkų plėtros agentūra;

3.8. **Ministerija** – Lietuvos Respublikos žemės ūkio ministerija.

4. Taisyklėse vartojamos sąvokos:

4.1. **Dalijimosi ūkininkavimo patirtimi grupė** – paramos gavėjo sudaroma grupė aptarti parodomojo bandymo eigos, dalytis veiklos aktualijomis, diskutuoti apie praktinio pritaikymo galimybes.

4.2. **Fiksuotoji projekto išlaidų norma** – iš anksto nustatyta išlaidų norma (išreiškiama procentais nuo visų projekto tinkamų finansuoti išlaidų sumos), taikoma apmokant dalį tinkamų finansuoti projekto išlaidų;

4.3. **Informavimo renginys** –seminaras, lauko diena, kurioje skleidžiamos mokslo žinios, žemės ūkio, maisto ūkio ir miškų ūkio naujovės;

4.4. **Inovacija** – naujas arba patobulintas produktas ar procesas (arba jų derinys), kuris reikšmingai skiriasi nuo ankstesnių subjekto produktų ar procesų ir kuris (produktas) yra pateiktas potencialiems naudotojams arba kuris (procesas) subjekto yra naudojamas, tai yra įdiegtas į rinką;

4.5. **Lauko diena** – mokymo forma, kai žemės ūkio, maisto ūkio ir miškų ūkio veikla užsiimančių fizinių ir (arba) juridinių asmenų valdose perteikiamos žinios, demonstruojamos naujosios technologijos, vertinama reali situacija, aptariamos problemos ir jų sprendimo būdai;

4.6. **Licencija vykdyti formalųjį profesinį mokymą** – Lietuvos Respublikos švietimo ir mokslo ministerijos išduodamas dokumentas, kuriuo suteikiama teisė vykdyti formalųjį profesinį mokymą vadovaujantis Formaliojo profesinio mokymo licencijavimo taisyklėmis, patvirtintomis Lietuvos Respublikos Vyriausybės 2004 m. birželio 29 d. nutarimu Nr. 822 „Dėl Formaliojo profesinio mokymo licencijavimo taisyklių patvirtinimo“;

4.7. **Lietuvos mokslo ir studijų institucija**–Lietuvos Respublikoje įregistruotasjuridinis asmuo, kurio pagrindinė veikla – studijų vykdymas ir su studijomis susijusi veikla ir (arba) moksliniai tyrimai ir eksperimentinė plėtra;

4.8. **Maisto ūkis** – ūkio šaka, apimanti maisto produktų gamybą ir jų pateikimą rinkai;

4.9. **Nepriklausomų žemės ūkio konsultantų sąrašas** – internete skelbiamas sąrašas, į kurį pagal Lietuvos Respublikos žemės ūkio ministro nustatytus atrankos kriterijus įtraukiami ūkių konsultavimo paslaugas teikiantys subjektai, neturintys interesų konfliktų, kurie tiesiogiai ar netiesiogiai galėtų paveikti jų gebėjimą nešališkai atlikti savo profesines pareigas;

4.10. **Parodomasis bandymas** – žemės ūkio, maisto ūkio ir (arba) miškų ūkio veiklą vykdančių fizinių ir (arba) juridinių asmenų valdose, įregistruotose Lietuvos Respublikos žemės ūkio ir kaimo verslo registre, įrengiami ir demonstruojami sprendimai atitinkantys Projektų inovatyvumo vertinimo metodikos, patvirtintos Lietuvos Respublikos žemės ūkio ministro 2023 m. kovo 24 d. įsakymu Nr. 3D-181 „Dėl projektų inovatyvumo vertinimo metodikos patvirtinimo“ (toliau – inovatyvumo metodika) 1 priedo kriterijuje „Naujumas“.

4.11. **Projekto netiesioginės išlaidos** – išlaidos, kurios nėra skiriamos tiesiogiai projekto veikloms vykdyti, tačiau yra būtinos projektui administruoti;

4.12. **Projekto tiesioginės išlaidos** – tiesiogiai projekto veikloms vykdyti būtinos išlaidos, kai tiesioginį projekto veiklų ir jų išlaidų ryšį įmanoma aiškiai parodyti;

4.13. **Seminaras** – mokymo forma, kai žmonių grupei teikiamos žinios apie tam tikros srities naujoves, reikalavimus, technologijas, dalijamasi patirtimi, aptariamos problemos ir jų sprendimo būdai;

4.14. **Žemdirbių mokymo ir konsultavimo informacinė sistema** (toliau – ŽMIKIS) – informacinė sistema, kurioje kaupiami duomenys apie žemdirbių (žemės, maisto ir miškų ūkio veikla užsiimančių asmenų, kitų kaimo vietovėse ūkine veikla užsiimančių asmenų) kvalifikacijos tobulinimą ir jų konsultavimą. ŽMIKIS tvarkytojas – valstybės įmonė Žemės ūkio duomenų centras;

4.15. **Žemės ūkio ministerijos informacinė sistema** (toliau – ŽŪMIS) – prie Lietuvos Respublikos žemės ūkio ministerijos valdymo srities priskirtų institucijų ir įstaigų teikiamų paslaugų informacinė sistema.

5. Kitos Taisyklėse vartojamos sąvokos apibrėžtos Strateginiame plane, Administravimo taisyklėse, Lietuvos Respublikos žemės ūkio, maisto ūkio ir kaimo plėtros įstatyme, kituose žemės ūkio ir ES finansų politikos srities ES ir nacionaliniuose teisės aktuose.

**III SKYRIUS**

**TIKSLAI IR POREIKIAI**

6. Intervencinė priemonė prisideda prie Bendrosios žemės ūkio politikos (toliau – BŽŪP) kompleksinio tikslo – modernizuoti žemės ūkį kaimo vietovėse puoselėjant žinias, inovacijas bei skaitmenizacijos galimybes ir dalijantis jomis žemės ūkyje bei kaimo vietovėse, skatinant ūkininkus jomis naudotis, sudarant geresnes galimybes naudotis moksliniais tyrimais, inovacijomis, žinių mainais ir mokymu – įgyvendinimo.

7. Intervencinė priemonė prisideda prie šių Lietuvos žemės ūkio ir kaimo plėtros poreikių įgyvendinimo:

7.1. didinti žinių ir inovacijų sklaidą žemės ūkyje;

7.2. užtikrinti aukštą konsultantų kompetenciją ir jų teikiamų konsultacijų kokybę;

7.3. mažinti skaitmeninę atskirtį žemės ūkyje ir kaimo vietovėse.

8. Siekiant šiame skyriuje nustatyto kompleksinio tikslo ir poreikių intervencinė priemonė prisideda prie šių rezultatų rodiklių:

8.1. asmenų, gaunančių naudą iš pagal BŽŪP remiamų konsultacijų, mokymų, keitimosi žiniomis arba dalyvaujančių pagal BŽŪP remiamose Europos inovacijų partnerystės (EIP) veiklos grupėse siekiant gerinti tvarius ekonominius, socialinius, aplinkosaugos, klimato srities ir efektyvaus išteklių naudojimo veiklos rezultatus, skaičius;

8.2. patarėjų, gaunančių paramą, kad jie būtų integruoti į žemės ūkio žinių ir inovacijų sistemas (AKIS), skaičius;

8.3. ūkių, pagal BŽŪP gaunančių paramą skaitmeninėms ūkininkavimo technologijoms plėtoti, dalis;

 8.4. asmenų, gaunančių naudą iš pagal BŽŪP remiamų konsultacijų, mokymų, keitimosi žiniomis arba dalyvaujančių pagal BŽŪP remiamose Europos inovacijų partnerystės (EIP) veiklos grupėse, kiek tai susiję su aplinkos / klimato srities veiklos rezultatais, skaičius.

**IV SKYRIUS**

**PARAMOS FORMOS IR REMIAMA VEIKLA**

9. Pagal intervencinę priemonę parama teikiama dotacijos forma.

10. Pagal intervencinę priemonę remiamos veiklos:

10.1. inovatyvių parodomųjų bandymų (demonstracinių veiklų) rengimas ir vykdymas;

10.2. informavimo veiklų (seminarų, lauko dienų) organizavimas;

10.3. dalijimosi ūkininkavimo patirtimi grupių susitikimų organizavimas.

**V SKYRIUS**

**PARAMOS SUMA IR INTENSYVUMAS**

11. Paramos suma skaičiuojama atsižvelgiant į tinkamas finansuoti projekto išlaidas.

12. Didžiausia paramos suma vienam projektui negali viršyti 100 000 Eur su PVM.

13. Paramos intensyvumas – iki 100 proc. tinkamų finansuoti projekto išlaidų (išskyrus atvejus, kai prašoma mažesnio paramos intensyvumo taikymo).

14. Didžiausia vienos dienos informavimo renginio arba dalijimosi ūkininkavimo patirtimi grupės narių susitikimo kontaktinio renginio organizavimo kaina – 740 Eur be PVM, nuotolinio renginio organizavimo kaina – 590 Eur be PVM.

15. Šiai intervencinei priemonei taikomi išlaidų kompensavimo mokėjimo būdas arba išlaidų kompensavimo su avanso mokėjimu būdas, kai avansas nėra EK tinkamos deklaruoti išlaidos.

16. Pagal patirtų išlaidų kompensavimo su avanso mokėjimu būdą, kai avansas nėra EK tinkamos deklaruoti išlaidos, avanso dydis paramos gavėjui negali būti didesnis nei 40 proc. tinkamos paramos sumos.

17. Vienam subjektui, kaip jis apibrėžtas reglamento (ES) Nr. 1407/2013 2 straipsnio 2 dalyje, suteiktos nereikšmingos (*de minimis*) pagalbos suma negali viršyti 200 000 Eur (du šimtai tūkstančių eurų) per bet kurį trejų finansinių metų laikotarpį. Mokėjimo agentūra, vadovaudamasi Suteiktos valstybės pagalbos ir nereikšmingos (*de minimis*) pagalbos registro, įsteigto Lietuvos Respublikos Vyriausybės 2005 m. sausio 19 d. nutarimu Nr. 35 „Dėl Suteiktos valstybės pagalbos ir nereikšmingos (*de minimis*) pagalbos registro nuostatų patvirtinimo“ (toliau  – Suteiktos valstybės pagalbos registras), patikrina, ar vienam subjektui (įskaitant su juo Reglamento (ES) Nr. 1407/2013 2 straipsnio 2 dalyje nurodytais ryšiais susijusius ūkio subjektus) suteikus numatomą skirti paramos dydį, nebus viršyta didžiausia leidžiama nereikšmingos (*de minimis*) pagalbos suma. Jei pareiškėjui suteikus apskaičiuotą paramos sumą būtų viršyta nurodyta nereikšminga (*de minimis*) pagalbos suma, priimant sprendimą dėl paramos suteikimo apskaičiuota pagalbos suma sumažinama tiek, kad pirmiau nurodyta riba nebūtų viršyta.

**VI SKYRIUS**

**GALIMI PAREIŠKĖJAI**

18. Pagal Taisyklių 10 punkte nurodytas remiamas veiklas tinkami pareiškėjai:

18.1. mokslo ir studijų institucijos, mokymo ir konsultavimo įstaigos;

18.2. kiti juridiniai asmenys, turintys teisę vykdyti formalųjį suaugusiųjų švietimą.

19. Paramos paraiškos, kurias teikia pareiškėjas kartu su partneriais, nepriimamos.

**VII SKYRIUS**

**TINKAMUMO SĄLYGOS IR REIKALAVIMAI PARAMAI GAUTI**

20. Paramos paraiškų tinkamumo skirti paramą vertinimas atliekamas Administravimo taisyklių nustatyta tvarka.

21. Pareiškėjas laikomas tinkamu gauti paramą, jei atitinka:

21.1. bendrąsias tinkamumo gauti paramą sąlygas ir reikalavimus nurodytus Administravimo taisyklių 124.1 ir 124.2 papunkčiuose;

21.2. specialiąsias tinkamumo gauti sąlygas ir reikalavimus:

21.2.1. pareiškėjas teisės aktų nustatyta tvarka turi teisinį pagrindą užsiimti žinių perdavimo ir informavimo veiklomis (nurodytą pareiškėjo įstatuose ar bendruosiuose nuostatuose ar kituose dokumentuose, kuriuos įstatams prilygina Lietuvos Respublikos civilinis kodeksas), kurioms vykdyti yra skirtas projektas;

21.2.2. pareiškėjas, įvardytas Taisyklių 18.2 papunktyje, turi licenciją vykdyti formalųjį profesinį mokymą ar teisės aktų nustatyta tvarka turi teisę užsiimti formaliuoju profesiniu mokymu toje srityje, pagal kurią ketina vykdyti projektą;

21.2.3. pareiškėjas turi tinkamų pajėgumų parodomųjų veiklų organizavimui – projekto vadovą, administratorių (jei yra poreikis) ir finansininką bei kitus projektą įgyvendinančius asmenis, turinčius kompetenciją ir reikalingą kvalifikaciją parodomajam bandymui įrengti ir vykdyti, priklausiančią nuo vykdomų veiklų;

21.2.4. pareiškėjas turi ne trumpesnę kaip 2 metų patirtį, kuri būtų susijusi su mokymo, mokslo sklaidos veikla ir (ar) ūkių konsultavimo paslaugomis toje srityje, pagal kurią ketina vykdyti projektą;

21.2.5. lektoriai paramos paraiškos pateikimo dieną ir projekto įgyvendinimo laikotarpiu turi turėti ne žemesnį kaip aukštąjį universitetinį (bakalauro kvalifikacinį laipsnį) arba jam prilygintą išsilavinimą, toje srityje, pagal kurią ketina teikti paslaugas, ir turėti ne trumpesnę kaip vienų metų, šviečiamosios ar mokslo sklaidos, patirtį, kuri būtų susijusi su numatomo informavimo renginio turiniu (pvz.: pateikiama darbdavio pažyma ar projekto vadovo pažyma);

21.2.6. teikiant paraišką konsultavimo įstaigai, iki paraiškos pateikimo dienos jos konsultantai turi būti įtraukti į Nepriklausomų žemės ūkio konsultantų sąrašą;

21.2.7. parama neteikiama, jei remiantis Dirbtinai sukurtų sąlygų gauti paramą nustatymo metodika, patvirtinta Lietuvos Respublikos žemės ūkio ministro 2014 m. lapkričio 27 d. įsakymu Nr. 3D-889 „Dėl Dirbtinai sukurtų sąlygų gauti paramą nustatymo metodikos patvirtinimo“, nustatoma, kad pareiškėjas arba paramos gavėjas galimai neteisėtai sukūrė paramai gauti reikalingas sąlygas.

21.2.8. pareiškėjas yra parengęs parodomojo bandymo metodiką, pateiktą kartu su paraiška, pagal kurią bus vykdomas projektas ir atitinkančią 22.2.1 papunkčio nuostatas.

22. Projektas turi atitikti:

22.1. bendrąsias tinkamumo sąlygas ir reikalavimus nurodytus Administravimo taisyklių 124.3–124.9 ir 124.21 papunkčiuose ir nepatenka į Administravimo taisyklių 125 punkte nurodytas paramą ribojančias sąlygas;

22.2. projektas turi atitikti specialiąsias tinkamumo sąlygas ir reikalavimus:

22.2.1. projektas bus įgyvendinamas pagal Ministerijos Žemdirbių švietimo, konsultavimo priemonių, žemės ūkio parodų ir mokslinių tyrimų atrankos komiteto, patvirtinto Lietuvos Respublikos žemės ūkio ministro 2010 m. sausio 22 d. įsakymu Nr. 3D-34 „Dėl Žemdirbių švietimo, konsultavimo priemonių, žemės ūkio parodų ir mokslinių tyrimų atrankos komiteto patvirtinimo“, patvirtintas temas, teikiant prioritetą parodomiesiems projektams susijusiems su aukštos pridėtinės vertės žemės ūkio ir maisto žaliavų gamyba ir perdirbimu, teigiamu poveikiu aplinkai ir klimatui, tvaria gamyba, beatliekinių ir mažų atliekų technologijų taikymu, novatoriškų bioproduktų iš biožaliavų vystymu ir gamyba, trumposiomis maisto tiekimo grandinėmis, pažangių technologijų plėtra, skaitmeninimu bei prisidedantiems prie Europos žaliojo kurso žemės ūkio tikslų įgyvendinimo. Nustatant parodomųjų projektų poreikį bus atsižvelgiama į ūkininkų ir kt. tikslinių grupių nuomonę apie jiems svarbias tematikas bei kitus poreikius. Mokslinių tyrimų rezultatai ne anksčiau kaip prieš 5 metus iki paramos paraiškos pateikimo turi būti paskelbti mokslo straipsnio ar monografijos forma recenzuojamuose mokslo leidiniuose paskelbtuose interneto puslapyje [www.scopus.com](http://www.scopus.com);

22.2.2. projektas nedubliuojamas su kitais projektais, vykdytais pagal Lietuvos kaimo plėtros 2007–2013 metų programos priemonės „Profesinio mokymo ir informavimo veikla“ veiklos sritį „Žemės ir miškų ūkio veiklos ir žemės ūkio produktų perdirbimo ūkyje mokslo žinių ir inovacinės praktikos sklaida“ (toliau – 2007–2013 metų programos priemonė), 2014–2020 metų programos priemonės „Žinių perdavimas ir informavimo veikla“ veiklos sritį „Parama parodomiesiems projektams ir informavimo veiklai“ (toliau – 2014–2020 metų programos priemonė), Lietuvos kaimo plėtros 2014–2020 metų programos priemonės „Bendradarbiavimas“ veiklos sritį „Parama EIP veiklos grupėms kurti ir jų veiklai vystyti“ ir nedubliuojamas pagal intervencinę priemonę. Tokių projektų sąrašas skelbiamas Mokėjimo agentūros interneto svetainėje [www.nma.lt](http://www.nma.lt) ir Ministerijos interneto svetainėje [www.zum.lrv.lt](http://www.zum.lrv.lt);

22.2.3. tinkama projekto tikslinė grupė (galutiniai naudos gavėjai) yra žemės ūkio, maisto ūkio ir miškų ūkio veikla užsiimantys asmenys, įregistravę valdą Lietuvos Respublikos žemės ūkio ir kaimo verslo registre;

22.2.4. lauko dienos organizuojamos projekto įgyvendinimo teritorijoje/vietoje (fizinių ir (arba) juridinių asmenų valdose), išskyrus nenugalimos jėgos (*force majeure*) atvejais. Seminarai ir dalijimosi ūkininkavimo patirtimi grupės narių susitikimai gali būti organizuojami tiesioginio kontakto būdu (fizinių ir/arba juridinių asmenų valdose, auditorijoje ir pan.) bei įvairiais nuotoliniais būdais (interneto telefonijos tinklo ir per kompiuterines programas „Skype“, „Viber“ ir kt. programas), užtikrinant kontrolės galimybę atsakingoms institucijoms;

22.2.5. projekte numatytos įsigyti paslaugos arba prekės turi būti įsigytos neprieštaraujant Lietuvos Respublikos konkurencijos įstatymo nuostatoms;

22.2.6. projekte negali būti nuorodų į konkrečius prekių ženklus, kurie susiję su konkrečiomis tiekėjų prekėmis ar produktais;

22.2.7. projekto veiklos tinkamai suplanuotos ir pagrįstos (projekto aprašyme aprašyti aiškūs tikslai ir uždaviniai, pateiktas išsamus projekto ir jo veiklų aprašymas, pagrįstas suplanuotų veiklų tinkamumas iškeltiems tikslams pasiekti, pateiktas projekto darbo planas, kuriame nurodomi numatyti darbai etapais, numatyti terminai bei visi planuojami rezultatai, numatyti projekte dalyvaujantys atsakingi asmenys, aprašyta kiekvieno asmens atsakomybė, numatyti darbų paskirstymai, terminai darbams atlikti, aiškus biudžeto poreikio pagrįstumas).

**VIII SKYRIUS**

**DALIJIMOSI ŪKININKAVIMO PATIRTIMI GRUPĖ**

23. Paramos gavėjas per 3 mėnesius nuo projekto įgyvendinimo pradžios privalo suformuoti ne mažiau kaip 3 dalijimosi ūkininkavimo patirtimi grupes (toliau – grupė) bei inicijuoti grupių susitikimus aptarti parodomojo bandymo eigos.

24. Grupę turi sudaryti ne mažiau kaip 4 ir ne daugiau kaip 6 nuolatiniai nariai, vykdantys veiklą, susijusią su numatomu demonstruoti parodomuoju bandymu, ir tvarkantys buhalterinę apskaitą pagal Lietuvos Respublikos teisės aktų reikalavimus visą projekto įgyvendinimo laikotarpį.

25. Grupės nariai privalo užsiimti ta pačia veikla, susijusia su parodomojo bandymo tematika. Projekto įgyvendinimo laikotarpiu vienos grupės narys negali būti kitų grupių nariu tame pačiame projekte.

26. Kiekvienas grupės narys projekto įgyvendinimo metu privalo laikytis grupės veiklos plano, nusistatyti problemines ir tobulintinas ūkininkavimo sritis, siekti nusistatytų tikslų, analizuoti gautus tarpinius ir galutinius rezultatus, dalytis informacija ir patirtimi su kitais grupės nariais periodinių susitikimų metu. Grupės narys gali būti pakeistas kitu nariu užsiimančiu ta pačia veikla, jei nesilaiko grupės veiklos plano.

27. Kiekvienais projekto įgyvendinimo metais, nuo grupių veiklos plano pateikimo Mokėjimo agentūrai dienos, suorganizuoti ne mažiau kaip dvejus kiekvienos grupės narių susitikimus, kuriuose turi dalyvauti ne mažiau kaip pusė grupės narių. Grupės susitikimus moderuoja vienas iš projektą įgyvendinančių asmenų;

28. Pareiškėjas paramos paraiškoje (Taisyklių 1 priedas) privalo nurodyti ūkius ir (arba) įmones, kuriose planuoja įrengti parodomąjį bandymą bei nurodyti tokio pasirinkimo motyvus. Ūkiai ir (arba) įmonės atrenkamos pagal iš anksto pareiškėjo savo interneto puslapyje skelbiamą kvietimą dalyvauti projekte.

**IX SKYRIUS**

**TINKAMOS IR NETINKAMOS FINANSUOTI IŠLAIDOS**

29. Projekto išlaidų tinkamumo finansuoti vertinimas ir viešosios paramos intensyvumo nuo tinkamų finansuoti išlaidų nustatymas atliekamas Administravimo taisyklių nustatyta tvarka.

30. Projekte turi būti numatytos visos išlaidos, kurios yra susijusios su projekto įgyvendinimu ir numatyta veikla. Projekto išlaidos turi atitikti bendruosius reikalavimus, nurodytus Administravimo taisyklių 113, 114, 124.15, 124.18 ir 124.19 papunkčiuose.

 31. Projekte numatytos prekės, paslaugos ir darbai turi būti įsigyti pagal Lietuvos Respublikos viešųjų pirkimų įstatymą. Subjektas, kuriam Viešųjų pirkimų įstatymas netaikomas, vadovaujasi Projekto vykdytojo, pretenduojančio gauti paramą iš Europos žemės ūkio fondo kaimo plėtrai pagal Žemės ūkio ir kaimo plėtros 2023–2027 metų strateginio plano intervencines priemones, prekių, paslaugų ar darbų pirkimo taisyklėmis, patvirtintomis Lietuvos Respublikos žemės ūkio ministro 2023 m. sausio 26 d. įsakymu Nr. 3D-72 „Dėl Projekto vykdytojo, pretenduojančio gauti paramą iš Europos žemės ūkio fondo kaimo plėtrai pagal Žemės ūkio ir kaimo plėtros 2023–2027 metų strateginio plano intervencines priemones, prekių, paslaugų ar darbų pirkimo taisyklių patvirtinimo“ (toliau – Prekių, paslaugų ar darbų pirkimo taisyklės). Jeigu projektui vykdyti naudojami savi resursai, vadovaujamasi institucijos vadovo įsakymu patvirtintais paslaugų ir kitų tinkamų finansuoti išlaidų įkainiais, jei Taisyklėse numatyta fiksuota norma ar fiksuotas įkainis, vadovo įsakymas neteikiamas.

32. Jei išlaidų įkainiai nustatyti Mokėjimo agentūros, ESIF ir Taisyklėse nustatytos didžiausios sumos, turi būti pateikiamas išlaidos kainą pagrindžiantis dokumentas (pvz.: ESIF tyrimo ataskaita ar komerciniai pasiūlymai).

33. Kai projektui vykdyti nenaudojami savi resursai ir įkainiai nėra numatyti Mokėjimo agentūros, ESIF ir Taisyklėse nenustatyta didžiausia išlaidų suma, atliekami Administravimo taisyklių 113 punkte nurodyti veiksmai.

34. Tinkamų finansuoti išlaidų, kurioms Taisyklėse nėra nustatyti įkainiai arba didžiausios sumos, dydžiai nustatomi vadovaujantis nepriklausomų ekspertų atliktuose viešai ESIF administruojančių institucijų interneto svetainėse skelbiamuose prekių ir (arba) paslaugų kainų rinkos tyrimuose nustatytais įkainiais (jeigu skirtinguose informacijos šaltiniuose pateikiamas skirtingas tos pačios išlaidos įkainis, vadovaujamasi įkainiu, patvirtintu vėliausiai priimtu teisės aktu), kurie taikomi tokioms pat išlaidoms įgyvendinant panašaus pobūdžio projektus ir panašiems paramos gavėjams. ES struktūriniams ir investavimo fondams (Europos socialiniam fondui, Europos regioninės plėtros fondui, Europos sanglaudos fondui) taikomi rinkos kainų tyrimai (supaprastinto išlaidų apmokėjimo tyrimai) skelbiami interneto tinklalapyje [www.esinvesticijos.lt](http://www.esinvesticijos.lt) nuorodos „2021–2027 Investicijų programos ir plano „Naujos kartos Lietuva““ skyriaus „Dokumentai“ atsakingos institucijos „ESFA metodinės pagalbos centras“. Grindžiant išlaidas šiame punkte nurodytu būdu, kartu su paraiška turi būti pateikiama ESIF tyrimo ataskaita.

35. Vėliausiai iki mokėjimo prašymo pateikimo dienos paramos gavėjas turi būti pateikęs Mokėjimo agentūrai vertinti įvykdytų prekių, paslaugų ar darbų pirkimo dokumentus. Mokėjimo agentūra turi įvertinti šių dokumentų atitiktį Viešųjų pirkimų įstatymo ar Prekių, paslaugų ar darbų pirkimo taisyklių reikalavimams.

36. Įgyvendinant projektą, galima iki 10 proc. lėšų perskirstyti tarp kiekvienos atskiros išlaidų kategorijos, neviršijant pagal atskirus mokėjimo prašymus ir bendros paramos sutartyje numatytos paramos sumos. Perskirstant lėšas, paramos dydžiai, nurodyti 14 punkte, ir išlaidos, nurodytos 40.1, 40.2.1, 40.2.3, 40.2.4, 40.4.4, 41.1 papunkčiuose, negali būti didinamos. Išlaidos, kurios pagal atskiras išlaidų kategorijas perskirstomos daugiau kaip 10 proc., ir išlaidos, kurios nėra numatytos Taisyklėse ir paramos sutartyje, nefinansuojamos. Išlaidų sumų mažinimas nėra ribojamas. Paramos sutartis dėl šių pakeitimų nekeičiama.

37. Tinkamos išlaidos, nurodytos Taisyklių 40 ir 41 punktuose, gali būti patiriamos naudojant savo išteklius.

38. Tinkamomis finansuoti pripažįstamos išlaidos:

38.1. realiai suplanuotos (pateiktos pagal išlaidų kategorijas ir konkrečiai išvardytos, o ne pateikiamos bendra suma), pagrįstos, ne didesnės negu vidutinės rinkos kainos, būtinos projektui įgyvendinti ir numatytos paramos paraiškoje;

38.2. patirtos ir apmokėtos po paraiškos pateikimo dienos ir neviršijančios fiksuotojo įkainio, nustatyto šių Taisyklių 40.1 papunktyje, ir fiksuotosios normos, nustatytos 2018 m. liepos 18 d. Komisijos reglamento (ES) Nr. 2018/1046 dėl Sąjungos bendrajam biudžetui taikomų finansinių taisyklių, kuriuo iš dalies keičiami reglamentai (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 ir Sprendimas Nr. 541/2014/ES, bei panaikinamas Reglamentas (ES, Euratomas) Nr. 966/2012 181 straipsnio 6 dalyje (toliau – Reglamentas). Tačiau šios išlaidos nefinansuojamos, jeigu parama projektui neskiriama arba išlaidos nėra nurodytos Taisyklių 40 ir 41 punktuose;

38.3. faktiškai padarytos ir laikantis Lietuvos Respublikos įstatymų ir kitų teisės aktų reikalavimų į paramos gavėjo apskaitą įtrauktos išlaidos, kurios gali būti nustatytos patikros vietoje metu;

38.4. patvirtintos apskaitos dokumentais, turinčiais visus Lietuvos Respublikos buhalterinės apskaitos įstatymo nustatytus apskaitos dokumentų rekvizitus, arba pagrįstos institucijos vadovo įsakymu patvirtintais paslaugų ir kitų tinkamų finansuoti išlaidų įkainiais, jei projektui vykdyti naudojami savi resursai. Paramos gavėjas tvarko šių lėšų apskaitą ir saugo su projekto apskaita susijusius dokumentus atskirai nuo kitų. Pareiškėjas prieš paramos sutarties pasirašymą privalo turėti kredito įstaigoje atskirą sąskaitą projekto lėšoms;

38.5. pagrįstos išlaidų pagrindimo ir apmokėjimo įrodymo dokumentais (netaikoma išlaidoms, apmokamoms taikant fiksuotąją normą ir fiksuotąjį įkainį).

39. Tinkamas išlaidas sudaro tiesioginių ir netiesioginių išlaidų kategorijos.

40. Tiesioginių išlaidų kategorijos:

40.1. darbo užmokestis arba atlygis lektoriams (asmenims, kurie veda renginius, pvz.: mokslininkams, konsultantams, moderatoriams), kuris yra kompensuojamas taikant fiksuotąjį darbo užmokesčio valandos įkainį, pagal Lietuvos žemės ūkio ir kaimo plėtros 2023−2027 metų strateginio plano intervencinės priemonės „Parodomieji projektai ir informavimo veikla“ lektorių darbo užmokesčio fiksuotojo valandos įkainio nustatymo metodiką, ir nepažeidžiant darbo laiko normos reikalavimų, nustatytų Darbo kodekse. Darbo užmokesčio arba atlygio lektoriams išlaidos projekte apmokamos tik pagal nustatytą darbo užmokesčio fiksuotąjį valandos įkainį (pareiškėjas negalės už išlaidas, kurioms nustatyti fiksuotieji darbo valandos įkainiai, atsiskaityti pagal faktines išlaidas, pateikęs išlaidų pagrindimo ir apmokėjimo įrodymo dokumentus). Fiksuotasis valandos įkainis nekeičiamas visą projekto įgyvendinimo laikotarpį. Atnaujinus fiksuotąjį valandos įkainį dėl pasikeitusių teisės aktų, kuriais vadovaujantis nustatytas fiksuotasis valandos įkainis, atnaujintas fiksuotasis valandos įkainis taikomas tik naujai teikiamoms paraiškoms. Fiksuotasis lektoriaus vienos darbo valandos įkainis (60 min.) – 49,74 Eur;

40.2. seminarų, lauko dienų, grupės susitikimų organizavimas arba seminarų, lauko dienų, grupės susitikimų paslaugų pirkimas:

40.2.1. patalpų ir (arba) įrangos (kompiuterių, demonstravimo technikos) nuoma, kuri negali viršyti Mokėjimo agentūros nustatytų ir patvirtintų kainų (kainos skelbiamos www.nma.lt);

40.2.2. priemonių (vienkartinių spec. drabužių ir kitų priemonių, būtinų lauko dienai ir (arba) seminarui, ir (arba) grupės susitikimui, jei numatytas bandymų lankymas) įsigijimo išlaidos;

40.2.3. seminarų, lauko dienų ir (arba) grupės susitikimų dalyvių kelionių ir (arba) transporto, kai keliones ir (arba) transportą organizuoja pareiškėjas, išlaidos;

40.2.4. seminarų, lauko dienų ir grupių susitikimų dalyvių aprūpinimo maistu išlaidos, jos negali viršyti Mokėjimo agentūros nustatytų ir patvirtintų kainų (kainos skelbiamos www.nma.lt);

40.3. kelionės ir (arba) transporto nuomos, komandiruočių (kai į komandiruotes vyksta pareiškėjo darbuotojai) išlaidos;

40.4. parodomojo bandymo įrengimas ir vykdymas (demonstravimas) arba parodomojo bandymo įrengimo ir vykdymo (demonstravimo) paslaugos pirkimas pagal parodomojo bandymo metodiką:

40.4.1. žemės ūkio technikos, įrangos (technologinės, kompiuterinės ir kitos įrangos, būtinos parodomojo bandymo įrengimui ir vykdymui (demonstravimui)), patalpų, žemės nuoma ir (arba) eksploatavimas;

40.4.2. įrangos, medžiagų transportavimas;

40.4.3. priemonių, medžiagų, prekių, paslaugų įsigijimas;

40.4.4. atlygis už parodomojo bandymo įdiegimo (įrengimo, vykdymo (demonstravimo)) darbus (įskaitant visus privalomus mokėti mokesčius) negali būti didesnis kaip Lietuvos Respublikos oficialiosios statistikos portale nurodytas valandinis bruto darbo užmokestis, neišskaičiavus visų privalomų mokėti mokesčių, kurį galima rasti: Gyventojai ir socialinė statistika >>Darbo užmokestis ir darbo sąnaudos>> Rodiklių duomenų bazė>>Darbo užmokesčio rodikliai (ketvirtiniai ir metiniai)>>Darbo užmokestis>>Darbo užmokestis (valandinis bruto)>>, paspausti >>Lentelės parinktys>>, pasirenkant atitinkamą duomenų rinkinį (pvz.: „Ekonominės veiklos rūšis (EVRK 2 red., detalios veiklos) Sektorius (2007 - 2021) (Atnaujinta: 2022-06-01)“), pasirenkant >>Iš viso pagal ekonomines veiklos rūšis>>M69\_TO\_M75>>Profesinė, mokslinė ir techninė veikla>>. Darbo užmokestis (valandinis bruto) Eur pasirenkamas pagal prieš paraiškos pateikimą ėjusius metus.

40.5. parodomojo bandymo video medžiagos parengimas, neviršijant  10 000 Eur be PVM išlaidų;

40.6. suteiktos paramos viešinimo išlaidos, vadovaujantis Suteiktos paramos iš EŽŪFKP lėšų pagal Lietuvos žemės ūkio ir kaimo plėtros 2023–2027 metų strateginį planą viešinimo taisyklėmis, patvirtintomis Lietuvos Respublikos žemės ūkio ministro 2023 m. kovo 31 d. įsakymu Nr. 3D-201 „Dėl suteiktos paramos iš EŽŪFKP lėšų pagal Lietuvos žemės ūkio ir kaimo plėtros 2023–2027 metų strateginį planą viešinimo taisyklių patvirtinimo“ (toliau – Viešinimo taisyklės).

41. Netiesioginių išlaidų kategorijos:

41.1. darbo užmokestis arba atlygis projektą administruojantiems asmenims:

41.1.1. darbo užmokestis arba atlygis projektą administruojantiems asmenims turi būti apskaičiuotas nepažeidžiant darbo laiko normos reikalavimų, nustatytų Darbo kodekse;

41.1.2. viename projekte gali būti projekto vadovas, administratorius (jei yra poreikis) ir finansininkas.

42. Netiesioginės projekto išlaidos yra kompensuojamos taikant Reglamente nustatytą fiksuotąją normą netiesioginėms paramos gavėjo išlaidoms neviršijant 7 proc. visų tinkamų finansuoti tiesioginių projekto išlaidų.

43. Netinkamos finansuoti išlaidos:

43.1. nenumatytos projekte, nesusijusios su projektu ir neįvardytos Taisyklių 40 ir 41 punktuose;

43.2. padarytos perkant prekes, darbus ir paslaugas, paramos gavėjams nesilaikant Viešųjų pirkimų įstatymo, kai jie yra perkančiosios organizacijos, kitiems – Prekių, paslaugų ar darbų pirkimo taisyklių nustatytos tvarkos.

44. PVM finansavimas apibrėžtas Administravimo taisyklėse.

**X SKYRIUS**

**ĮSIPAREIGOJIMAI**

45. Pareiškėjas ir paramos gavėjas įsipareigoja:

 45.1. pareiškėjas, prisiima bendruosius įsipareigojimus, nurodytus Administravimo taisyklių 170.1, 170.2, 170.4, 170.6, 170.11–170.16 papunkčiuose;

45.2. įgyvendinti projektą per laikotarpį, kuris negali būti ilgesnis kaip 36 mėnesiai nuo paramos sutarties pasirašymo dienos. Parodomojo bandymo informavimo veiklos ir grupių susitikimai negali būti pradėti organizuoti, kol nepasirašyta paramos sutartis. Projekto įgyvendinimo pradžia laikoma paramos sutarties pasirašymo diena;

45.3. ne vėliau kaip per 3 mėnesius (jei prašoma avanso) nuo avanso gavimo dienos pateikti pirmąjį mokėjimo prašymą;

45.4. projekto įgyvendinimo metu **ne vėliau kaip iki kiekvieno mėnesio 20 d.**:

45.4.1. ŽMIKIS paskelbti tik kito mėnesio organizuojamų informavimo renginių ir grupių susitikimų grafiką (nurodyti įstaigos pavadinimą, įmonės kodą, projekto numerį, informavimo renginio ir (arba) grupės susitikimo pavadinimą, organizatorių, tikslią vykdymo vietą, datą, vykdymo trukmę, informavimo renginio ir (arba) grupės susitikimo dalyvių skaičių, lektorius, moderatorių, asmenų, kurie atsakingi už informavimo renginio ir (arba) grupės susitikimo organizavimą, vardus ir pavardes). Apie informavimo renginių ir (arba) grupių susitikimų grafiko pasikeitimus privaloma paskelbti ŽMIKIS ne vėliau kaip prieš 5 darbo dienas iki renginio ir (arba) susitikimo. Informavimo renginių ir grupių susitikimų grafikas viešinamas KVRPA interneto svetainėje www.litfood.lt;

45.4.2. Mokėjimo agentūrai el. paštu pmvi@nma.lt pateikti **tik kito mėnesio** organizuojamų informavimo renginių ir (arba) grupių susitikimų (atskirų projektų) grafiką *Excel* formatu (Taisyklių 2 priedas). Apie grafiko pasikeitimus privaloma informuoti Mokėjimo agentūrą el. paštu pmvi@nma.lt ne vėliau kaip prieš 5 darbo dienas iki informavimo renginių ir (arba) grupių susitikimų vykdymo dienos pateikiant **tik pasikeitusių** (kur būtų aišku, iš kokios informacijos į kokią keičiama) informavimo renginių ir (arba) grupių susitikimų informaciją *Excel* formatu (Taisyklių 3 priedas). *Excel* formos lentelėje turi būti pateikta ši informacija: projekto vykdytojo pavadinimas; projekto vykdytojo adresas; įmonės kodas; paraiškos registracijos numeris; projekto pavadinimas; tipas (pvz.: seminaras arba lauko diena, arba dalijimosi ūkininkavimo patirtimi grupės susitikimas); renginio data (rašoma tokiu formatu XXXX-XX-XX); laikas (nuo kada iki kada vyks renginys ir kiek ak. val., pvz.: 9.00-12.00 val. (4 ak. val.)); dienų skaičius; renginio vykdymo tiksli vieta (buveinės pavadinimas, gatvė, seniūnija, rajonas); renginio pavadinimas; numatomas dalyvių skaičius; lektorių vardai ir pavardės (reikia surašyti tik renginį vesiančius lektorius); organizatorius (įstaigos pavadinimas); asmenų, kurie atsakingi už renginio organizavimą, vardai ir pavardės bei tel. Nr.; renginio forma (tiesioginis kontaktas ar nuotolinis); prisijungimo prie renginio nuoroda (nuoroda teikiama, jei renginys, susitikimas bus vykdomas nuotoliniu būdu);

45.5. ne vėliau kaip per 10 darbo dienų nuo informavimo renginio ir (arba) grupės susitikimo pabaigos į ŽMIKIS suvesti duomenis, t. y. nurodyti informaciją apie vykdomą projektą, informavimo renginį ir (arba) grupės susitikimą, lektorius, informavimo renginio ir (arba) grupės susitikimo dalyvius: dalyvio vardą, pavardę, asmens kodą, valdos atpažinties kodą, gyvenamąją vietą, telefoną, el. paštą, išrašyto pažymėjimo seriją ir numerį (jei išduodamas) ir/ar kitus duomenis. Ūkio darbuotojai, institucijų ar įmonių darbuotojai į informavimo renginį ir (arba) grupės susitikimą registruojami pateikus darbo įrodymo dokumentą (pvz.: darbo sutartį, žemės ūkio ir miškininkystės paslaugų kvitą ir kt.);

45.6. projekto įgyvendinimo metu**likus ne mažiau kaip 20 (dvidešimt) darbo dienų iki parodomojo bandymo galutinio įdiegimo pabaigos**, Mokėjimo agentūrai el. paštu pmvi@nma.lt pateikti informaciją apie grupės narių ūkiuose įdiegtus ir dar planuojamus diegti parodomuosius bandymus bei visus jau atliktus ir dar planuojamus atlikti darbus, susijusius su parodomųjų bandymų įdiegimu *Excel* formatu (Taisyklių 6 priedas). Parodomųjų bandymų rezultatus fiksuoti nuotraukose ir nuotraukas tinkamai saugoti, jei prireikus Mokėjimo agentūros atstovai paprašytų jas parodyti;

45.7. parodomojo bandymo baigtiniam technologiniam procesui ar produktui pristatyti projekto įgyvendinimo laikotarpiu suorganizuoti tiek lauko dienų ir seminarų, kiek yra numatyta paraiškoje, bet ne mažiau kaip 6 lauko dienas (ne mažiau kaip po vieną lauko dieną suorganizuoti ūkyje ir (arba) įmonėje, kurioje vykdomas parodomasis bandymas) ir 2 seminarus. Lauko dienos ir seminaro trukmė – ne mažiau kaip 4 akademinės valandos. Mažiausias dalyvių skaičius renginyje – 12;

45.8. per visą projekto įgyvendinimo laikotarpį įgyvendinant parodomojo bandymo sklaidos priemones turėtų dalyvauti ne mažiau kaip 200 galutinių naudos gavėjų;

45.9. kiekvienais projekto įgyvendinimo metais parengti bent du informacinius straipsnius, publikuojamus savo interneto puslapyje, Lietuvos kaimo tinklo interneto svetainėje https://www.kaimotinklas.lt ir (arba) kituose interneto portaluose ir (arba) socialiniuose tinkluose apie įgyvendinamą projektą;

45.10. užtikrinti, kad galutiniai naudos gavėjai, norėdami dalyvauti informavimo renginiuose, užpildys Paraišką (Taisyklių 7 priedas) dalyvauti informavimo renginyje;

45.11. išduoti pažymėjimus lauko dienų ir seminarų dalyviams pageidaujant;

45.12. be Mokėjimo agentūros sutikimo iki projekto įgyvendinimo laikotarpio pabaigos nekeisti projekto vadovo ir (arba) lektorių. Pateikiant prašymą pakeisti lektorius, jie turi atitikti Taisyklių VII skyriuje lektoriams keliamus reikalavimus nuo pateikto prašymo dienos. Jei keičiamas projekto vadovas, už kurio veiklos patirtį buvo skirti atrankos balai, naujai teikiamo projekto vadovo veiklos patirtis turi būti lygiavertė;

45.13. parodomojo bandymo informavimo veiklas suorganizuoti ne mažiau apskričių, nei nurodyta paramos paraiškoje;

45.14. prisidėti savo lėšomis prie tinkamų finansuoti išlaidų (jei toks prisidėjimas numatytas) ne mažiau, nei nurodyta paramos paraiškoje;

45.15. per 3 mėn. nuo projekto įgyvendinimo pradžios suformavus grupes pateikti Mokėjimo agentūrai grupių veiklos planą (Taisyklių 4 priedas);

45.16. be Mokėjimo agentūros sutikimo iki projekto įgyvendinimo laikotarpio pabaigos nekeisti grupių narių. Keičiantis grupių nariams, naujai priimti grupių nariai turi atitikti Taisyklių VIII skyriuje grupės nariams keliamus reikalavimus nuo pateikto prašymo datos;

45.17. užtikrinti, kad grupės nariai laikytųsi jiems keliamų reikalavimų;

45.18. kiekvienoje grupėje parodomąjį bandymą įdiegti ne mažiau kaip dviejuose skirtinguose grupės narių ūkiuose ir (arba) įmonėse, vykdančiose veiklą, susijusią su numatomu demonstruoti parodomuoju bandymu;

45.19. projekto įgyvendinimo metu pasiekti paraiškoje numatytus rezultatus ir užtikrinti atitiktį atrankos kriterijams, už kuriuos paramos paraiškai suteikiami balai;

45.20. atsiskaitymus su prekių ir (arba) paslaugų teikėjais vykdyti tik per finansų įstaigas;

45.21. jei informavimo renginiai ir (arba) grupių susitikimai organizuojami nuotoliniu būdu, kaip nustatyta Taisyklių 22.2.4 papunktyje, pateikti Mokėjimo agentūrai prisijungimo prie nuotolinių informavimo renginių ir (arba) grupių susitikimų nuorodas kartu su teikiamu grafiku, kur būtų iš karto sudaryta galimybė jungtis prie pateiktos nuorodos. Taip pat turi būti pateikti ir informavimo renginių ir (arba) grupių susitikimų organizavimą patvirtinantys dokumentai (nuotolinių informavimo renginių ir (arba) grupių susitikimų dalyvių sąrašas, elektroninės dalyvių registracijos anketos, suformuotos iš sistemos, kurioje buvo organizuoti informavimo renginiai ir (arba) grupių susitikimai). Mokėjimo agentūra turi teisę paprašyti paramos gavėjų atsiųsti kitą susijusią būtiną informaciją apie nuotolinius informavimo renginius ir (arba) grupių susitikimus jų organizavimo ir vykdymo faktams patikrinti. Jeigu renginys yra organizuojamas nuotoliniu būdu, dalyvavimu renginyje yra laikomas tik nuotoliniu būdu dalyvavusių asmenų dalyvavimo fakto užfiksavimas. Draudžiama teikti renginio dalyvių sąrašą, kuriame figūruotų ir fiziškai renginyje dalyvavę, ir nuotoliniu būdu renginyje dalyvavę asmenys (t. y. hibridiniu būdu renginiai negali būti organizuojami ir dalyvavimas negali būti fiksuojamas);

45.22. užtikrinti, kad tikslinės grupės (galutinių naudos gavėjų) asmens duomenys bus tvarkomi gavus duomenų subjekto sutikimą ir laikantis 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas), Lietuvos Respublikos asmens duomenų teisinės apsaugos įstatymo, kitų asmens duomenų apsaugą reglamentuojančių teisės aktų reikalavimų;

45.23. paramos gavėjas, informavimo renginių ir grupių narių dalyviams, turi sudaryti galimybę elektroniniu būdu, savo internetiniame puslapyje, įvertinti projekte vykdomų informavimo renginių ir grupių susitikimų kokybę;

45.24. skelbti savo interneto puslapyje ir (arba) kituose interneto portaluose ir (arba) socialiniuose tinkluose apie seminarus ir lauko dienas;

45.25. ne vėliau kaip per 10 darbo dienų po projekto įgyvendinimo, viešinti parodomojo bandymo video medžiagą Lietuvos kaimo tinklo internetinėje svetainėje adresu https://www.kaimotinklas.lt, pateikiant parodomojo bandymo pristatymą ir kitą aktualią medžiagą;

45.26. užtikrinti, mokslininko, jei jis yra diegiamos inovacijos autorius, dalyvavimą visose projekto įgyvendinimo veiklose, susijusiose su diegiama inovacija, jei prašomas papildomas atrankos kriterijaus balas.

**XI SKYRIUS**

**PARAMOS PARAIŠKŲ RENGIMO IR TEIKIMO TVARKA**

46. Ministerija likus ne mažiau kaip vienam mėnesiui iki kvietimo teikti paraiškas paskelbimo dienos, Mokėjimo agentūrai pateikia pagal Taisyklių 22.2.1 papunkčio nuostatas, patvirtintų parodomųjų projektų temas.

47. Paramos paraiška pateikiama pagal Taisyklių 1 priede nurodytą formą. Kvietimo teikti paraiškas metu pareiškėjas gali pateikti ne daugiau kaip 3 paramos paraiškas parodomiesiems projektams įgyvendinti.

48. Paramos paraiška ir su paramos paraiška pateikiami dokumentai turi būti pateikti per Administravimo taisyklėse nustatyta tvarka.

49. Paramos paraiškos pildomos, pateikiamos, registruojamos ir vertinamos Administravimo taisyklėse nustatyta tvarka.

**XII SKYRIUS**

 **PARAMOS PARAIŠKŲ ATRANKA IR ATRANKOS KRITERIJAI**

50. Paramos paraiškų atrankos vertinimas atliekamas Administravimo taisyklių nustatyta tvarka.

51. Atrankos kriterijai:

 51.1. ūkių ir (arba) įmonių, kuriose planuojama įrengti parodomąjį bandymą, patirtis projektų įgyvendinimo srityje (suteikiamas didžiausias balų skaičius – 15):

 51.1.1. nedalyvavusiems nei 2007–2013 metų programos priemonės, nei 2014–2020 metų programos priemonės, nei intervencinės priemonės projektuose – suteikiami 3 balai už ūkį ir (arba) įmonę;

 51.1.2. dalyvavusiems arba 2007–2013 metų programos priemonės arba 2014–2020 metų programos priemonės arba intervencinės priemonės projektuose – suteikiami 2 balai už ūkį ir (arba) įmonę;

51.1.3. dalyvavusiems ir 2007–2013 metų programos priemonės, ir 2014–2020 metų programos priemonės, ir intervencinės priemonės projektuose – suteikiamas 1 balas už ūkį ir (arba) įmonę;

51.2. numatomų suformuoti grupių skaičius:

51.2.1. 5 ir daugiau grupių – suteikiama 25 balai;

51.2.2. 4 grupės – suteikiama 15 balų;

 51.3. projekto vadovo patirtis vadovaujant projektams, susijusiems su naujų žinių kūrimu, parodomųjų bandymų vykdymu, seminarų, lauko dienų žemės ūkio, maisto ūkio, miškų ūkio srityse organizavimu:

 51.3.1. daugiau kaip 5 metai – suteikiami 5 balai;

 51.3.2. nuo 4 iki 5 metų įskaitytinai – suteikiami 4 balai;

 51.3.3. nuo 3 iki 4 metų įskaitytinai – suteikiami 3 balai;

 51.3.4. nuo 2 iki 3 metų įskaitytinai – suteikiami 2 balai;

51.3.5. nuo 1 iki 2 metų įskaitytinai – suteikiamas 1 balas.

51.4. parodomojo bandymo informavimo veiklas organizuoti numatoma:

51.4.1. visose Lietuvos apskrityse – suteikiama 20 balų;

 51.4.2. 9 apskrityse įskaitytinai – suteikiama 18 balų;

 51.4.3. 8 apskrityse įskaitytinai – suteikiama 16 balų;

 51.4.4. 7 apskrityse įskaitytinai – suteikiama 14 balų;

 51.4.5. 6 apskrityse įskaitytinai – suteikiama 12 balų;

 51.4.6. 5 apskrityse įskaitytinai – suteikiama 10 balų;

 51.4.7. 4 apskrityse įskaitytinai – suteikiami 8 balai;

 51.4.8. 3 apskrityse įskaitytinai – suteikiami 6 balai;

 51.4.9. 2 apskrityse įskaitytinai – suteikiami 4 balai;

 51.4.10. 1 apskrityje – suteikiami 2 balai.

 51.5. projektas susijęs su skaitmeninimu (demonstruojama bent viena skaitmeninė technologija nurodyta inovatyvumo metodikos 1 priedo kriterijaus „Skaitmeninimas“ aprašyme (pagrindimas pateikiamas paraiškos III skyriuje „Projekto santrauka“)) – suteikiama 25 balai;

51.6. projektas susijęs su teigiamu poveikiu aplinkai ir klimatui (demonstruojama inovacija turi atitikti bent vieną inovatyvumo metodikos 1 priedo kriterijuje „Teigiamas poveikis aplinkai ir klimatui“ poveikio aplinkai aprašymą (pagrindimas pateikiamas paraiškos III skyriuje „Projekto santrauka“)) – suteikiama 25 balai;

51.7. projektas susijęs su aukštos pridėtinės vertės žemės ūkio ir maisto žaliavų gamyba ir perdirbimu (turi apimti procesą nuo žaliavos iki produkto gamybos ir jo realizavimo) arba trumposiomis maisto tiekimo grandinėmis (pagrindimas pateikiamas paraiškos III skyriuje „Projekto santrauka“) – suteikiama 25 balai;

51.8. parodomąjį bandymą diegiantis mokslininkas yra ir diegiamos inovacijos autorius (pagrindimas pateikiamas paraiškos III skyriuje „Informacija apie parodomąjį bandymą diegiantį mokslininką“) – suteikiami 10 balų.

52. Privalomas mažiausias paramos paraiškų atrankos balų skaičius – 40 balų. Jeigu paramos paraiškų atrankos vertinimo metu nustatoma, kad paramos paraiška nesurinko privalomojo mažiausio 40 balų skaičiaus, paramos paraiška atmetama. Atrankos balai projektui pagal Taisyklių 51.5 – 51.7 papunkčius suteikiami už vieną dominuojantį.

 53. Paramos paraiškų atrankos pirmumo eilės sudarymas atliekamas Administravimo taisyklių nustatyta tvarka. Papildomas paramos paraiškų vertinimas atliekamas reitinguojant pareiškėjus, kurių paramos paraiškose numatytas didesnis galutinių naudos gavėjų skaičius.

**XIII SKYRIUS**

**PARAMOS PARAIŠKŲ TVIRTINIMAS IR PARAMOS SUTARČIŲ SUDARYMAS**

54. Mokėjimo agentūra, įvertinusi paramos paraiškas, parengia nustatytos formos paramos paraiškų vertinimo rezultatų suvestinę ir nustatytos formos atskirų paramos paraiškų vertinimo ataskaitas, kurias teikia Ministerijai. Pateiktų paramos paraiškų vertinimui, kai vertinimas reikalauja išskirtinės kompetencijos ar specifinių žinių, Mokėjimo agentūra gali pasitelkti nepriklausomus ekspertus Administravimo taisyklių nustatyta tvarka.

55. Sprendimus dėl paramos skyrimo arba neskyrimo priima, Ministerijos sudarytas Projektų, finansuotinų pagal Lietuvos žemės ir kaimo plėtros 2023–2027 metų strateginio plano, atrankos komitetas, kurio sudėtis patvirtinta Lietuvos Respublikos žemės ūkio ministro įsakymu (toliau – PAK), kuris svarsto projektus ir priima rekomendacinio pobūdžio sprendimą dėl finansuotinų ir (arba) nefinansuotinų projektų. Vadovaujantis PAK rekomendacijomis, galutinį sprendimą dėl paramos skyrimo ir (arba) neskyrimo priima žemės ūkio ministras ar jo įgaliotas asmuo. Apie priimtą sprendimą Ministerija informuoja Mokėjimo agentūrą Administravimo taisyklėse nustatyta tvarka.

56. Mokėjimo agentūra apie sprendimą dėl paramos skyrimo ar neskyrimo bei pasirašymo paramos sutarties informuoja pareiškėjus Administravimo taisyklėse nustatyta tvarka. Apie pasirašytas paramos sutartis Mokėjimo Agentūra informuoja Ministeriją per 10 darbo dienų nuo jų pasirašymo.

57. Pareiškėjas, nuo paramos sutarties pasirašymo dienos, tampa paramos gavėju.

58. Paramos sutartis gali būti keičiama Administravimo taisyklių nustatyta tvarka.

59. Mokėjimo agentūra, vadovaudamasi Suteiktos valstybės pagalbos registro nuostatais, per 5 darbo dienas nuo sprendimo dėl pagalbos skyrimo priėmimo dienos pateikia informaciją apie paramos gavėjams suteiktą paramą į Suteiktos valstybės pagalbos registrą. Suteiktos valstybės pagalbos registrui pateikta informacija apie suteiktą paramą tikslinama Suteiktos valstybės pagalbos registro nuostatuose nustatyta tvarka.

**XIV SKYRIUS**

**MOKĖJIMO PRAŠYMŲ TEIKIMO, ADMINISTRAVIMO IR PARAMOS MOKĖJIMO TVARKA**

60. Mokėjimo prašymai teikiami ir administruojami Administravimo taisyklėse numatyta tvarka. Mokėjimo prašymai kartu su pridedamais dokumentais turi būti pateikti ŽŪMIS portalo interneto prieigoje adresu https://zumis.lt.

61. Kartu su mokėjimo prašymu yra pateikiami šie elektroninės formos (popierinis dokumentas turi būti nuskenuotas) dokumentai:

61.1. informavimo renginių ir (arba) grupių susitikimų dalyvių sąrašai PDF formatu (Taisyklių 5 priedas);

61.2. projekto išlaidų pagrindimo ir apmokėjimo įrodymo dokumentai, išskyrus netiesiogines išlaidas. Taisyklių 40.1 ir 40.4.4 papunkčiuose numatytoms išlaidoms pagrįsti teikiami žiniaraščiai;

61.3. pareiškėjo prisidėjimo savo lėšomis prie tinkamų finansuoti išlaidų (jei jis numatytas) ir (arba) kredito įstaigos suteiktos paskolos (jei numatyta paskola) patvirtinimo dokumentai.

62. Pareiškėjai, kurie perka parodomojo bandymo įrengimo ir vykdymo (demonstravimo), lauko dienų, seminarų, grupės susitikimų organizavimo paslaugas, pagal parodomojo bandymo metodiką, papildomai pateikia šių paslaugų pirkimo sutartis, paslaugų atlikimo aktus, paslaugų pirkimo sąskaitas, banko sąskaitos išrašus ir kt.

63. Mokėjimo agentūra perveda paraiškoje nurodytą prašomą avansą po paramos sutarties pasirašymo.

64. Kai bendra pagal paramos gavėjo pateiktus mokėjimo prašymus kompensuota ir avansu paramos gavėjui sumokėta suma pasiekia projektui įgyvendinti skirtą paramos sumą, projekto įgyvendinimo išlaidos toliau nekompensuojamos.

65. Baigęs įgyvendinti projektą, paramos gavėjas pateikia Mokėjimo agentūrai galutinį mokėjimo prašymą bei, prisijungęs prie ŽŪMIS portalo interneto prieigos (adresas https://zumis.lt), pateikia galutinę projekto įgyvendinimo ataskaitą užpildydamas jos elektroninę formą Administravimo taisyklių nustatyta tvarka.

66. Paramos gavėjas gali teikti ne daugiau kaip keturis mokėjimo prašymus.

67. Paramos lėšos paramos gavėjui išmokamos Administravimo taisyklėse nustatyta tvarka ir terminais.

 68. Projektai finansuojami pagal šias regionams taikomas EŽŪFKP ir bendrojo finansavimo įnašo normas:

 68.1. Sostinės regionui taikoma 43 proc. EŽŪFKP įnašo norma;

 68.2 Vidurio ir vakarų Lietuvos regionui taikoma 85 proc. EŽŪFKP įnašo norma.

 69. Intervencinei priemonei taikomas projekto priskyrimo regionams principas – pagal informavimo renginių ir grupių dalyvių žemės ūkio valdos centrą (plačiau paraiškos II skyriuje „Informacija apie projektą, kuriam prašoma paramos“ 11 punkte).

**XV SKYRIUS**

**SANKCIJOS**

70. Netinkamai įgyvendinančiam (įgyvendinusiam) projektą paramos gavėjui gali būti taikomos Sankcijų už teisės aktų nuostatų pažeidimus įgyvendinant Lietuvos žemės ūkio ir kaimo plėtros 2023–2027 metų strateginio plano intervencines priemones taikymo metodikoje, patvirtintoje Lietuvos Respublikos žemės ūkio ministro 2023 m. vasario 14 d. įsakymu Nr. 3D-80 „Dėl Sankcijų už teisės aktų nuostatų pažeidimus įgyvendinant Lietuvos žemės ūkio ir kaimo plėtros 2023–2027 metų strateginio plano intervencines priemones taikymo metodikos patvirtinimo“ (toliau – sankcijų metodika), numatytos sankcijos.

 71. Jeigu pareiškėjas ir (arba) paramos gavėjas, norėdamas gauti paramą, pateikė melagingą informaciją arba dėl aplaidumo nepateikė būtinos informacijos, parama neskiriama arba susigrąžinama visa jos suma. Tokiu atveju pareiškėjas netenka teisės kreiptis paramos pagal priemonę visus kalendorinius metus, kuriais nustatytas pažeidimas, ir kitus kalendorinius metus.

72. Intervencinei priemonei taikomos specifinės sankcijos yra šios:

72.1. sutartis nutraukiama, jei per 3 mėn. nuo projekto įgyvendinimo pradžios suformuotos mažiau kaip 3 grupės;

72.2. paramos dalis neskiriama ir (arba) susigrąžinama, kai:

72.2.1. ŽMIKIS laiku nebuvo paskelbtas ir Mokėjimo agentūrai el. paštu pmvi@nma.lt laiku nepateiktas kito mėnesio organizuojamų informavimo renginių ir (arba) grupių susitikimų grafikas ir (arba) jo keitimai, (sankcijos dydis – 1 proc. skirtos paramos sumos);

72.2.2. Mokėjimo agentūrai laiku neatsiųsta el. paštu pmvi@nma.lt informacija apie grupės narių ūkiuose, žemės ūkio, maisto ūkio, miškų ūkio įmonėse įdiegtą parodomąjį bandymą bei atliktus darbus, susijusius su parodomojo bandymo įdiegimu (sankcijos dydis – 1 proc. skirtos paramos sumos);

72.2.3. per 10 darbo dienų nuo informavimo renginio ir (arba) grupės susitikimo pabaigos į ŽMIKIS nebuvo suvesti duomenys apie įvykusį renginį ir (arba) susitikimą (sankcijos dydis – 0,5 proc. skirtos paramos sumos);

72.2.4. per 10 darbo dienų po projekto įgyvendinimo, nepateikta viešinti parodomojo bandymo video medžiaga Lietuvos kaimo tinklo internetinėje svetainėje <https://www.kaimotinklas.lt> (už kiekvieną sekančią dieną sankcijos dydis – 1 proc. skirtos paramos sumos, po 25 darbo dienos, už kiekvieną sekančią dieną sankcijos dydis – 2 proc. skirtos paramos sumos);

72.2.5. po kiekvieno mėnesio 20 d. siunčiami nauji papildomi informavimo renginiai bei daromos įvairios techninės klaidos (sankcijos dydis – 1 proc. skirtos paramos sumos);

72.2.6. parodomojo bandymo baigtiniam technologiniam procesui ar produktui pristatyti projekto įgyvendinimo laikotarpiu suorganizuota mažiau lauko dienų ir seminarų nei numatyta paraiškoje (sankcijos dydis – 1 proc. skirtos paramos sumos);

72.2.7. nevykdytas įsipareigojimas kiekvienais projekto įgyvendinimo metais parengti bent du informacinius straipsnius, publikuojamus savo interneto puslapyje, Lietuvos kaimo tinklo interneto svetainėje https://www.kaimotinklas.lt ir (arba) kituose interneto portaluose ir (arba) socialiniuose tinkluose apie įgyvendinamą projektą, ir (arba) įgyvendinant parodomojo bandymo sklaidos priemones dalyvavo mažiau kaip 200  galutinių naudos gavėjų (sankcijos dydis – 1 proc. skirtos paramos sumos);

72.2.8. parodomojo bandymo informavimo veiklos suorganizuotos mažiau apskričių, nei nurodyta paramos paraiškoje (sankcijos dydis – 1 proc. skirtos paramos sumos);

72.2.9. nevykdytas įsipareigojimas kiekvienais projekto įgyvendinimo metais nuo grupių veiklos plano pateikimo Mokėjimo agentūrai dienos suorganizuoti ne mažiau kaip dvejus kiekvienos grupės narių susitikimus, kuriuose dalyvavo ne mažiau kaip pusė grupės narių (sankcijos dydis – 1 proc. skirtos paramos sumos);

72.2.10. neužtikrinta, kad grupės nariai laikytųsi jiems keliamų reikalavimų (sankcijos dydis – 1 proc. skirtos paramos sumos);

72.2.11. nevykdytas įsipareigojimas kiekvienoje grupėje parodomąjį bandymą įdiegti ne mažiau kaip dviejuose skirtinguose grupės narių ūkiuose ir (arba) įmonėse, vykdančiose veiklą, susijusią su numatomu demonstruoti parodomuoju bandymu (sankcijos dydis – 1 proc. skirtos paramos sumos);

72.2.12. be Mokėjimo agentūros sutikimo pakeistas projekto vadovas ir (arba) lektorius ir (arba) dalijimosi patirtimi grupės narys ir (arba) įvykdytas kitas su projektu susijęs pakeitimas, kuris turi būti suderintas su Mokėjimo agentūra (sankcijos dydis – 1 proc. skirtos paramos sumosuž kiekvieną lektorių);

72.2.13. teikiant mokėjimo prašymą nepateikti Mokėjimo agentūrai ir arba CPO vertinti įvykdytų prekių, paslaugų ar darbų pirkimo dokumentai. Tokiu atveju susigrąžinama tokia paramos dalis, už kurią paramos gavėjas nepateikė reikalingų dokumentų.

73. Mokėjimo agentūra gali netaikyti Taisyklių 72.2.1–72.2.3 papunkčiuose numatytų sankcijų, jei vėluojama pateikti informaciją ne daugiau kaip apie du renginius ir ne ilgiau kaip dvi dienas, o Taisyklių 72.2.4 papunktyje numatytai sankcijai, jei vėluojama ne ilgiau kaip 5 dienas.

**XVI SKYRIUS**

**BAIGIAMOSIOS NUOSTATOS**

74. Projektų įgyvendinimo laikotarpiu priežiūra ir tikrinimas, apskundimas bei skundų nagrinėjimas atliekamas Administravimo taisyklių nustatyta tvarka.

 75. Pasikeitus Taisyklėse nurodytiems teisės aktams, tiesiogiai taikomos naujos šių teisės aktų nuostatos.

76. Mokėjimo agentūra turi teisę paprašyti paramos gavėjų atsiųsti reikiamą informaciją (numatytų renginių metu, numatytoje vykdymo vietoje ir numatytu laiku) apie vykstančius numatytus renginius mobiliąja programėle „NMA agro“ renginių vykdymo faktams patikrinti. Kokią informaciją reikia atsiųsti ir kaip tai padaryti yra numatyta Mokėjimo agentūros svetainėje „NMA agro“ skiltyje „[Mokymų – renginių ir parodomųjų bandymų – nemokamų savanoriškų darbų fotografavimo atmintin](https://www.nmaagro.lt/mokymu-renginiu-ir-parodomuju-bandymu-nemokamu-savanorisku-darbu-fotografavimo-atmintine/)ė“. Patikra vietoje atliekama Mokėjimo agentūros nustatyta tvarka. Tiek renginių, tiek mokėjimo prašymų patikros gali būti atliekamos nevykstant į projekto įgyvendinimo ir (ar) administravimo vietą, o tikrinant dokumentus ir kaip papildomą medžiagą naudojant „NMA Agro“ mobiliosios programėlės geografiniu žymeniu pažymėtas nuotraukas ir (ar) kitus fakto įrodymus.

\_\_\_\_\_\_\_\_\_\_\_\_\_\_